Ернест Гемингвей

**Е́рнест Ге́мингвей** ( *Ernest Hemingway*); *21. юл 1899, Чикаго, Иллинойс, США – †2. юл 1961, Кетчум, Айдахо, США&nbsp;— америцкый писатель и новинарь, лавреат Нобела з литературы за рок 1954.

Гемингвей быв познатый мужественостьов своих геройох, але ай своим властным авантурным и широко розрекламованым животом. Його лаконичный и ясный штил прозы зробив моцный вплыв на красне писемство XX. стороча.

## Живот и творчость
Походив з родины дохтора зоз села недалеко Чикага, котрое днесь уже район того города. По закончѣню школы (1917) быв репортером в новинках. До войска не быв приятый, бо мав ошкоджене око, але року 1918 служив шофером америцкого Червеного Креста яко добровольник на австро-талианском фронтѣ. По тяжком зранѣню ся вернув до США и служив новинарьом. Новинарска практика мала важну роль во формованю литературного стила Гемингвея, куртого, беземоцийного, з выразнов увагов ку детайлам и фактам. Репортажы, статьи и начеркы не лишив до конця живота, и стали ся они взором новинарского умѣня. В роках 1920–1924 быв репортером од *Toronto Star* в Парижу и ту дебутовав малов книжочков *Три повѣдкы и десять верши* (, 1923).  

Його перва векша книга — зберька повѣдань *В нашѣ часы* (, Париж, 1924; Ню Йорк, 1925). В року 1926 опубликовав роман *И сонце вставать* (), з котрым добыв свой первый свѣтовый успѣх. Гемингвей вельо путовав, интересовали го лыжованя, бычы бои, рыбырѣня и ловецтво, а тото вшитко, як и зажиткы войнового репортера, стало ся не лем частьов його живота, але и тлом його творбы, котра в значной мѣрѣ обсягуе автобиографичны зложкы.

В том романѣ з великов силов указав боль, розчарованя и безнадѣю «страченой генерации» в рокы повойнового «процвѣтаня». В далшом антивойновом романѣ *Збогом, оружие!* (, 1929), котрый написав уже в США и з ним змоцнив собѣ свѣтову славу, «страчена генерация» нам ся являть в процесѣ формованя. Автор дегероизуе войну, але не громадить описы войновых страхот. Через окремы фронтовы епизоды подавать што лем мож кондензованы образы, в котрых указуе глубоке неприятельство войны чоловѣкови. В основному же война указана непрямо — через ей оддѣяня на духовный свѣт и судьбы людей.

За первыма триумфами появив даколько менше указных дѣл: Смерть по полудню (, 1932) о бычых боя в Испании; *Зелены грункы Африкы* (, 1935), автобиографична «ловецка книга»; *Мати ай не мати* (, 1937), социалный роман з добы економичной депресии.

Подѣи домовой войны в Испании (1936–1939) стали ся материалом про новый здвиг в творчости Гемингвея. О них написав шор повѣдань, свою едину велику гру *Пята колона* (, 1938) и найвекшый роман, перве по року 1929 могуче и вызнамне дѣло, *Кому звонять на одпровод* (, 1940). Тогочасна критика означила го за найлѣпшый роман Гемингвея, и став ся його найвецей продаванов книгов.

По Другой свѣтовой войнѣ (1939—1945), в котрой Гемингвей быв тыж участный, в його творчости наставать спозначный спад. То вертать ся ку вычерпаным темам, то ся зъявлять неспособным умѣлецко освоити новый материал (роман зоз Другой свѣтовой войны *За рѣков, меджи деревами* (, 1950). Тот роман критика означила за провал. 

Але Гемингвей ещи раз ся збировав утвердити в позачасовом сюжетѣ и штилизованой на библицкый лад повѣсти-притчи *Старець а море* (, 1952), котра ся стала своефайтовым умѣлецкым салдом його творбы и нагодов на признаня му Пулитцеровой (1953) и Нобеловой (1954) наград.

## Приватный живот
Охабивши Кубу, де бывав около 20 рокы, Гемингвей ся в року 1960 оселив в Кетчумѣ, штат Айдахо, и пробовав дале писати, але, поятый непокойом и депресиев, не збировав. 2. юла 1961 закончив свой живот выстрѣлом з броковницѣ во свойом домѣ в Кетчумѣ. Гемингвей быв женатый четырираз: зоз Гедли Ричардсон (, 1921, розвели ся 1927), зоз Павлинов Пфайффер (, 1927, развели ся 1940), зоз Мартов Геллхорн (, 1940, розвели ся 1945) ай зоз Мери Велш (, 1946). Родили ся им трое сынове: Джон Гедли Никанор «Бамби» од Гедли, 1923; Патрик од Павлины, 1928; ай Грегори, тыж од Павлины, 1931.

Гемингвей лишив Кубу, послухавши раду дохтора переселити ся до невеликого горского мѣстечка в зонѣ мѣрной климы. В року 1960 у нього выявили симптомы шизофрении и мании преслѣдованя. Але ани лѣчѣня одпочивком, ани терапия в америцкой клиницѣ  не дали резултат. Не знав собѣ иншой рады, як наслѣдовати примѣр свого отця, котрый тыж ся застрѣлив зоз свойой любленой ловецкой броковницѣ. 

## Жерела и одказы
* 
* 
* 
* 

## Референции

Катеґорія:Англоязычны писателе
Катеґорія:Писателе США
Катеґорія:Писателе 20. стороча
Катеґорія:Нобеловы лавреаты з литературы